Document ID: /roh_data/filtered/fineweb-2-filterrobots_roh.jsonl.gz/31220

Sut il tetg dal Museum naziunal svizzer èn unids ils trais museums – il Museum naziunal a Turitg, il Chastè da Prangins ed il Forum da l'istorgia svizra a Sviz – sco er il Center da las collecziuns ad Affoltern am Albis. Ils museums preschentan l'istorgia da la Svizra dals origins fin oz, e rendan accessiblas – er cun exposiziuns temporaras davart temas actuals – l'identitad svizra e la diversitad da l'istorgia e da la cultura da noss pajais.
Il Museum naziunal a Turitg è il museum istoric da la Svizra che vegn frequentà il pli savens. Il center da las collecziuns ha cun passa 820 000 objects la collecziun la pli gronda davart l'istorgia culturala e davart l'artisanadi da la Svizra. A la sedia dal Center da las collecziuns èn unids sut il medem tetg las collecziuns, ils ateliers dals conservaturs-restauraturs, il laboratori per la perscrutaziun da la conservaziun, la registraziun e la logistica d'objects, l'emprest sco er l'atelier da fotografar.